
Az ökológiai lábnyom építési vonatkozásai, módszerek és kritikák

A 2011-es tavaszi félévet mindketten a Liechtensteini Egyetemen töltöttük. A Sustainable Design mesterkurzus hallgatójaként olyan kutatási metódussal és módszertannal ismerkedtünk meg, amely az ökológiai lábnyom számítás eredményeit alkalmazva egy adott terület városfejlesztési és épülettervezési koncepciójára keres a jövő nemzedék számára élhető megoldást. Ez az újszerű, de még kiforratlan megközelítés globális kontextusba helyezi az épített környezetünk fenntarthatóságra törekvő megoldásait. Az eljárás elsősorban kutatási és technológiai oldalról közelíti meg a fenntartható törekvéseket, miközben igyekszik figyelmet fordítani az építészeti és társadalmi vonatkozásokra. Esettanulmányként mutatjuk be a kint töltött félév során végzett kutatásainkat és az elkészült terveinket. A TDK dolgozat keretein belül megvizsgáljuk a módszer hatékonyságát és hibáit, valamint javaslatokat teszünk az eljárás fejlesztésére, javítására és a hazai alkalmazására.



